Allahın Adəm və Həvvanı Cənnətdən çıxarması
Allah-taala Adəmlə Həvvanı yaradır, deyir:

– Gedin Cənnətdə yaşayın.

Şeytan deyir:

– Xudavəndi-aləm, mən yetmiş ildi sənə itaət eləyirəm, məni
Cənnətə qoymursan, amma bu gün torpaqdan yaratdıqlarını Cənnətə
göndərirsən?

Allah deyir:

– Məlun, mənim işimə qarışma!

Şeytan deyir:

– Onda mənim muzdumu ver, çıxım gedim.

Allah deyir:

– De görüm, məndən nə istəyirsən?

Şeytan deyir:

– De ki, Allahlığıma and olsun, nə istəsən verəcəm...

Allah deyir:

– Allahlığıma and olsun, nə istəsən verəcəm.

Şeytan deyir:

– İnsanın yetmiş iki damarını mənə ver. Bir də mənə ölüm
vermə.

Allahın əlacı kəsilir, deyir:

– Yaxşı, verdim, sənə ölüm yoxdu, get.

Şeytan gedir, bir dua oxuyub düşür Cənnətə. Adəmlə Həvvanı
yoldan çıxardıb, onlara bir dilim qovun yedizdirir.
Allahın qəzəbi tutur, Adəmlə Həvvanı Cənnətdən çıxardır.

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər
Din